再用前韵謝潘壽卿見和二首  其一
作者：王之道
朝代：宋

paragraphs: 小人南郭綦，君子東家丘。
相從濡須塢，雪案風颼飀。
眼界眩兜綿，耳根鬨鳴球。
何妨具杯酌，一笑寛百憂。
不見劉带花，逢愁但揺頭。
時來看崔盧，姓名覆金甌。
我願霽晨霜，栗烈還温柔。
黄金著高柳，綠浪翻來麰。
要令扶犁兒，力田遂逢秋。
飽食奚所須，鼓腹同天游。